Avslo Armstrongs tilbud om erstatning
Summen var ment erstatning etter at det statlige postvesenet spyttet in nærmere 200 millioner kroner i dopinglaget US Postal over en seksårsperiode. Ifølge fjernsynskanalen CBS tilbød Armstrong også å vitne i en føderal etterforskning. Men myndighetene vendte raskt tommelen ned. Sykkelbloggen:Nå skjelver pampene Det er et nytt slag i ansiktet på Armstrong, som sammen med advokatene sine jobber intenst for å rydde opp i vanskelige juridiske spørsmål, etter at han innrømmet årelangt dopingbruk hos Oprah Winfrey på mandag. Millioner av statlige sponsorkroner ble brukt for å regissere «verdens mest sofistikerte dopingprogram».Praten med Oprah Winfrey varte i 2,5 timer. I går stilte TV-stjernen opp hos CBS for å snakke om det hun kalte karrierens største intervju. - Da vi var ferdige var begge to fullstendig utslitt, sa Winfrey. Hun hadde fått kritikk allerede før intervjuet ble gjort. Mange mente Armstrong hadde blitt tatt på med silkehansker av talkshowverten tidligere i karrieren, og at Winfrey ikke hadde god nok kjennskap til sykkeldopingen til å kunne gjøre et kritisk intervju.Hun hadde lest både kritiske Armstrong-bøker, avisartikler, sett TV-programmer og pløyd gjennom den mektige USADA-rapporten i forberedelsene sine. - Etter én time og tyve minutter tok vi en pause i intervjuet. Da spurte Lance «Når skal du mykne opp litt og stille enklere spørsmål?», sa Winfrey. Hun hadde med seg 112 spørsmål inn på hotellrommet der hun møtte Armstrong. Ikke alle ble stilt, men hun hevder å være fornøyd med intervjuet. Winfrey og staben hennes nektet Armstrongs advokater tilgang til hotellrommet der intervjuet ble gjort. Da sykkelstjernen la kortene på bordet, skal den berømte journalisten ha blitt «lamslått» av det hun hørte.Armstrong går en usikker økonomisk fremtid i møte: 41-åringen skal være god for nærmere 600 millioner kroner etter å ha lurt en hel verden gjennom flere år. Pengebingen kan imidlertid krympe raskt. Et forsikringsselskap krever nesten 60 millioner kroner, mens The Sunday Times vil ha tilbake rundt 10 millioner kroner av amerikaneren. US Postal skal også være interessert i å få tilbake noen av sponsorkronene de spyttet inn i sykkellaget til Armstrong. I tillegg har Floyd Landis tatt ut et «whistle blower-søksmål», der han kan få opptil 30 prosent av den summen myndighetene får tilbake etter at det har blitt bevist at staten ble svindlet. Lance Armstrong risikerer, om han taper saken, å måtte betale tilbake tre ganger summen han fikk. Advokatene hans vil imidlertid argumentere med at US Postal også fikk verdifull eksponering for pengene de brukte - selv om det hele i dag viser seg å være basert på juks og bedrag. PS! Første halvdel av intervjuet med Lance Armstrong sendes i Norge på Discovery Channel klokken 03 natt til fredag. Deretter sendes andre halvdel natt til lørdag. Intervjuet kan også sees direkte på hjemmesiden til Oprah Winfrey.
Lance Armstrong (41) la 28 millioner kroner på bordet i et forsøk på å blidgjøre amerikanske myndigheter. Tilbudet ble kontant avslått.